นายกฯ สั่งการทุกหน่วยงานเตรียมความพร้อมรับฤดูฝน แก้ปัญหาน้ำท่วมในพื้นที่เศรษฐกิจ ทั้งกทม.และทุกจังหวัด บรรเทาความเดือดร้อนประชาชน
นายอนุชา บูรพชัยศรี รองเลขาธิการนายกรัฐมนตรีฝ่ายการเมือง ปฏิบัติหน้าที่โฆษกประจำสำนักนายกรัฐมนตรี เปิดเผยว่า พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม สั่งการทุกหน่วยงานที่เกี่ยวข้อง เช่น กระทรวงดิจิทัลเพื่อเศรษฐกิจและสังคม กระทรวงกลาโหม กระทรวงมหาดไทย กระทรวงเกษตรและสหกรณ์ กระทรวงมหาดไทย กระทรวงคมนาคม กระทรวงทรัพยากรธรรมชาติและสิ่งแวดล้อม สำนักงานทรัพยากรน้ำแห่งชาติ (สทนช.) กรมประชาสัมพันธ์ กรุงเทพมหานคร เตรียมความพร้อมและมาตรการรับมือฤดูฝนทุกด้านครอบคลุม ทั้งการวางแผน การประชาสัมพันธ์ การซ่อมแซม/ปรับปรุงอาคารชลศาสตร์ และระบบระบายน้ำให้พร้อมใช้งาน เช่น อาคารบังคับน้ำ ประตูระบายน้ำ แก้ไขสิ่งกีดขวางทางน้ำ และกำจัดผักตบชวา ขุดลอกคูคลอง เตรียมความพร้อมเครื่องจักร เครื่องมือ รวมทั้งเพิ่มปริมาณน้ำต้นทุนเพื่อเก็บกักไว้ใช้ช่วงฤดูแล้ง รวมไปถึงการแก้ปัญหาน้ำท่วม น้ำท่วมขังในพื้นที่ลุ่มต่ำ และระบบท่อระบายน้ำให้พร้อมรองรับสถานการณ์โดยเฉพาะพื้นที่เศรษฐกิจใน กทม. และทุกจังหวัด ตลอดจนเตรียมแผนการแก้ปัญหาจราจร เพื่อบรรเทาความเดือดร้อนของประชาชนในพื้นที่เสี่ยงการเกิดอุทกภัยด้วยนายกรัฐมนตรี ยังกำชับให้ทุกหน่วยงานเฝ้าติดตามสภาพอากาศและติดตามสถานการณ์น้ำในแหล่งน้ำขนาดใหญ่ - กลาง เพื่อเฝ้าระวังและควบคุมการบริหารจัดการน้ำให้เป็นไปตามเกณฑ์ควบคุม จัดทำแผนการบริหารจัดการน้ำแหล่งน้ำในภาวะวิกฤติ รวมทั้งการบริหารจัดการน้ำพื้นที่ลุ่มต่ำเพื่อรองรับน้ำหลาก เตรียมแผนเผชิญเหตุ พร้อมขอความร่วมมือประชาชนและชุมชนต่าง ๆ ไม่ทิ้งขยะลงคูคคลอง เพื่อป้องกันและลดปัญหาน้ำท่วมขังในพื้นที่นอกจากนี้ ขอให้ประชาชนดูแลรักษาสุขภาพ และระวังโรคลมแดดเนื่องจากสภาพอากาศที่ร้อน และขอให้ระวังอันตรายจากพายุฤดูร้อนที่อาจจะเกิดขึ้นบริเวณประเทศไทยตอนบน ช่วงวันที่ 29 เม.ย. – 1 พ.ค. 66 หลีกเลี่ยงการอยู่ในที่โล่งแจ้ง ใต้ต้นไม้ใหญ่ สิ่งปลูกสร้างและป้ายโฆษณาที่ไม่แข็งแรง ไม่ควรสวมใส่โลหะ และหลีกเลี่ยงการใช้โทรศัพท์มือถือขณะเกิดพายุฝนฟ้าคะนอง สำหรับเกษตรกรควรเตรียมการป้องกันและระวังความเสียหายที่จะเกิดต่อผลผลิตทางการเกษตรและอันตรายต่อสัตว์เลี้ยงไว้ด้วย และขอให้ประชาชนในบริเวณภาคใต้ระวังอันตรายจากฝนฟ้าคะนอง สำหรับชาวเรือบริเวณอ่าวไทยควรเดินเรือด้วยความระมัดระวัง และหลีกเลี่ยงการเดินเรือในบริเวณที่มีฝนฟ้าคะนองไว้ด้วย